Predkladacia správa

Návrh zákona o ochrane osobných údajov v informačných systémoch bol vypracovaný splnomocnencom na ochranu osobných údajov na základe Plánu legislatívnych úloh vlády Slovenskej republiky na rok 2001. Splnomocnenec na ochranu osobných údajov vychádzal aj z uznesenia vlády Slovenskej republiky č. 17 z 10. januára 2001 k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 8. novembra 2000. Na tomto mieste treba pripomenúť, že na základe Správy o stave ochrany osobných údajov v Slovenskej republike, ktorú vláda Slovenskej republiky a výbor Národnej rady Slovenskej republiky pre ľudské práva a národnosti vzali na vedomie v závere roka 2000, sa predpokladala účinnosť predmetného zákona až od 1. 1. 2003. V zmysle Plánu legislatívnych úloh vlády Slovenskej republiky na rok 2001 bola účinnosť novely zákona stanovená na 1. 1. 2002. Termín predloženia predmetného zákona bol stanovený na 30. 6. 2001. Vzhľadom k rozsiahlosti návrhu novely zákona a predloženiu tohto návrhu k širšej diskusii verejnosťou požiadal splnomocnenec na ochranu osobných údajov o zmenu termínu predloženia návrhu novely zákona na september 2001. Návrh novely zákona bod dňa 6. 11. 2001 prerokovaný Legislatívnou radou vlády Slovenskej republiky, ktorá odporučila splnomocnencovi na ochranu osobných údajov prepracovať návrh novely do formy návrhu nového zákona. Zároveň na podnet predsedu Legislatívnej rady vlády Slovenskej republiky pána Ľ. Fogaša odporučila v návrhu nového zákona vytvoriť nový orgán štátnej správy s celoslovenskou pôsobnosťou s názvom Úrad na ochranu osobných údajov na čele ktorého je predseda úradu. Tento podnet bol predmetom rokovania medzi podpredsedom vlády Slovenskej republiky a predsedom Legislatívnej rady vlády Slovenskej republiky p. Ľ. Fogašom a ministerkou financií p. B. Schmögnerovou. Legislatívna rada vlády Slovenskej republiky odporučila splnomocnencovi na ochranu osobných údajov predložiť návrh zákona na opätovné prerokovanie Legislatívnou radou vlády Slovenskej republiky. Legislatívna rada vlády Slovenskej republiky dňa 15. 1. 2002 opätovne prerokovala návrh zákona a odporučila tento po zohľadnení pripomienok predložiť na rokovanie vlády Slovenskej republiky.

Návrh zákona si kladie za cieľ dosiahnutie úplného súladu so Smernicou Európskeho parlamentu a Rady č. 95/46/EC o ochrane jednotlivcov pri spracúvaní osobných údajov a o voľnom pohybe týchto údajov.

Návrh zákona zohľadňuje aj písomné odporúčania expertov Európskej komisie, ktorí posudzovali zabezpečenie ochrany osobných údajov v Slovenskej republike. Tu treba uviesť predovšetkým Správu z vykonanej misie v Slovenskej republike (Program PHARE) vedenej pánom Alexom Türkom, francúzskym senátorom a členom komisie vykonávajúcej dozor nad ochranou osobných údajov vo Francúzsku.

Návrh zákona reaguje aj na poznatky z aplikácie zákona v praxi. Viac ako trojročná prax preukázala nevyhnutnosť implementácie spresnení viacerých ustanovení zákona tak, aby sa odstránili prípady možného rôzneho výkladu.

Návrh zákona bol predmetom medzirezortného pripomienkového konania, v rámci ktorého bol zaslaný všetkým ministerstvám a ostatným ústredným orgánom štátnej správy, Generálnej prokuratúre Slovenskej republiky, Najvyššiemu súdu Slovenskej republiky, Najvyššiemu kontrolnému úradu Slovenskej republiky, Ústavnému súdu Slovenskej republiky, Kancelárii Národnej rady Slovenskej republiky, Kancelárii prezidenta Slovenskej republiky, Slovenskej akadémii vied. Uplatnené pripomienky vecného aj legislatívneho charakteru boli do návrhu zákona zapracované. Zásadné pripomienky uplatnené Ministerstvom vnútra Slovenskej republiky, Ministerstvom práce, sociálnych vecí a rodiny Slovenskej republiky, Štatistickým úradom Slovenskej republiky a Ministerstvom financií Slovenskej republiky boli prerokované v bilaterálnych rokovaniach. Ďalšie pripomienky boli prerokované na osobitnej porade 7. septembra 2001.

Návrh zákona bol vystavený na internetovej stránke splnomocnenca na ochranu osobných údajov k širšej diskusii verejnosťou. Viaceré pripomienky boli zohľadnené.

Návrh zákona sa predkladá na rokovanie vlády Slovenskej republiky bez rozporov.